Document ID: 32002R0300

Κανονισμός (ΕΚ) αριθ. 300/2002 της Επιτροπής
της 1ης Φεβρουαρίου 2002
για τροποποίηση του παραρτήματος ΙΙ του κανονισμού (ΕΟΚ) αριθ. 2455/92 του Συμβουλίου για τις εξαγωγές και εισαγωγές ορισμένων επικίνδυνων χημικών ουσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη,
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2455/92 του Συμβουλίου, της 23ης Ιουλίου 1992, για τις εξαγωγές και εισαγωγές ορισμένων επικίνδυνων χημικών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 2247/98 της Επιτροπής(2), και ιδίως το άρθρο 11 παράγραφος 2,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2455/92 θεσπίζει σύστημα κοινοποίησης και πληροφόρησης για τις εισαγωγές και τις εξαγωγές από και προς τρίτες χώρες ορισμένων επικίνδυνων χημικών ουσιών. Ορισμένες από τις χημικές αυτές ουσίες υπόκεινται στη διεθνή διαδικασία ΣΜΕ (Συναίνεση Μετά από Ενημέρωση - Prior Informed Consent-PIC) που θεσπίστηκε από το πρόγραμμα των Ηνωμένων Εθνών για το περιβάλλον (UNEP) και από τον Οργανισμό Επισιτισμού και Γεωργίας (FAO).
(2) Ο κανονισμός (ΕΟΚ) αριθ. 2455/92 προβλέπει, επίσης, τη συμμετοχή της Κοινότητας στη διεθνή διαδικασία συναίνεσης μετά από ενημέρωση ΣΜΕ.
(3) Οι ρυθμίσεις UNEP/FAO ενσωματώθηκαν στη σύμβαση του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένες επικίνδυνες χημικές ουσίες και φυτοφάρμακα στις διεθνείς συναλλαγές (ΣΜΕ), η οποία υπογράφηκε στις 11 Σεπτεμβρίου 1998 και εφαρμόζεται προσωρινά σε προαιρετική βάση έως ότου τεθεί σε ισχύ.
(4) Το άρθρο 5 παράγραφος 3 του κανονισμού (ΕΟΚ) αριθ. 2455/92 προβλέπει, μεταξύ άλλων, ότι το παράρτημα ΙΙ του εν λόγω κανονισμού πρέπει να περιλαμβάνει κατάλογο χημικών ουσιών που υπόκεινται στη διεθνή διαδικασία ΣΜΕ, κατάλογο των χωρών που συμμετέχουν στο σύστημα ΣΜΕ και τις αποφάσεις των χωρών εισαγωγής στο πλαίσιο της διαδικασίας ΣΜΕ. Είναι αναγκαίο να δοθούν πρόσθετες πληροφορίες στους εξαγωγείς, παραθέτοντας στο παράρτημα ΙΙ τις προσωρινές αποφάσεις των χωρών εισαγωγής που συμμετέχουν στο σύστημα ΣΜΕ.
(5) Έχουν επέλθει ορισμένες τροποποιήσεις στον κατάλογο των χημικών ουσιών που υπόκεινται στη διεθνή διαδικασία ΣΜΕ και στις αποφάσεις των χωρών εισαγωγής που συμμετέχουν στη διαδικασία ΣΜΕ. Κατά συνέπεια, το παράρτημα ΙΙ του κανονισμού (ΕΟΚ) αριθ. 2455/92 πρέπει να τροποποιηθεί αναλόγως.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη δυνάμει του άρθρου 29 της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών(3), όπως τροποποιήθηκε τελευταία από την οδηγία 2001/59/ΕΚ της Επιτροπής(4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΟΚ) αριθ. 2455/92 αντικαθίσταται από το κείμενο που παρατίθεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Φεβρουαρίου 2002.

Labels: 3
12
1
20